open-index/open-wikipedia-markdown huggingface dataset:
San Franciscon maanjäristys 1906

**San Franciscon vuoden 1906 maanjäristys** oli Kaliforniassa 18. huhtikuuta 1906 tapahtunut tuhoisa maanjäristys, joka hävitti San Franciscon kaupungin sitä seuranneiden tulipalojen saattelemana lähes täysin. Järistys alkoi kello 5.12 paikallista aikaa ja kesti 45–60 sekuntia. Sen magnitudi oli 7,7–7,9. Järistyksen seurauksena kuoli yli 3&nbsp;000 henkeä ja kodittomaksi jäi 250 000 ihmistä.

## Maantiede
Maanjäristyksen keskus oli Tyynessämeressä aivan San Franciscon kaupungin edustalla. Järistyksen aiheutti San Andreasin siirroksen äkillinen liikahtaminen.

## Maanjäristyksen seuraukset

Maanjäristyksessä kotinsa menettäneistä ihmisistä monet muuttivat läheiseen Oaklandin kaupunkiin, joka kasvoi maanjäristyksen seurauksena nopeasti.

Olettamuksen mukaan maanjäristyksen seurauksena sai alkunsa käytäntö katujen nimien valamisesta risteysalueiden reunakiviin. Syyksi mainitaan maamerkkien ja tienviittojen tuhoutuminen järistyksessä niin pahoin, että pelastushenkilöstöllä oli vaikeuksia suunnistaa kaupungin raunioissa. Reunakiveen valetun tien nimen pitäisi pysyä luettavissa onnettomuuden uusiutuessa. Todellisuudessa menettely määrättiin otettavaksi käyttöön jo järistystä edeltävän vuoden lopulla.

## Katso myös
*Vuoden 1907 paniikki

## Lähteet

## Aiheesta muualla
Bujinkan budō taijutsu

**Bujinkan budō taijutsu** () on japanilainen budolaji, jonka perustaja ja pääopettaja on japanilainen Masaaki Hatsumi (1931–). Lajia on kutsuttu aiemmin myös nimillä **Bujinkan ninpō taijutsu** sekä **Togakure-ryū ninpō taijutsu**. Laji koostuu yhdeksästä perinteisestä japanilaisten kamppailutaitojen koulukunnasta tai tyylistä, joiden päämies Hatsumi on opettajansa, tyylien edellisen pääopettajan Toshitsugu Takamatsun (1887–1972) mandaatilla. Vanhimpien koulukuntien juuret ulottuvat suullisen perimätiedon mukaan jopa 900 vuoden päähän. Lajissa harjoitellaan japanilaista aseetonta taistelua (*[[taijutsu]]*) sekä erilaisten perinteisten aseiden käyttöä (mm. *bōjutsu* ja *[[kenjutsu]]*). Jotkut Bujinkanin koulukunnista sisältävät myös perinteisiä ninja-taitoja (*[[ninjutsu]]*, *ninpō*).

## Koulukunnat (ryūha)

* Gyokko-ryū kosshijutsu (taijutsu)
* Gikan-ryū koppōjutsu (Gyokko-ryūn sukulaiskoulu)
* Gyokushin-ryū ninpō (harvoin opetettu nykyään, vaikutteita Gyokko-ryūsta ja Togakure-ryūsta)
* Kotō-ryū koppōjutsu (taijutsu)
* Kuki Shinden-ryū happō biken (taijutsu, erilaiset asetekniikat kuten bōjutsu, jōjutsu, hanbōjutsu, sōjutsu, naginatajutsu, bisentōjutsu, kenjutsu, juttejutsu, kodachijutsu)
* Kumogakure-ryū ninpō (harvoin opetettu nykyään, taijutsu, erikoisaseet ja -taidot) 
* Shinden Fudō-ryū dakentaijutsu (taijutsu, jonkin verran myös asetekniikkaa)
* Takagi Yōshin-ryū jūtaijutsu (taijutsu)
* Togakure-ryū ninpō (paljon erilaisia taitoja, mm. taijutsu, kenjutsu, shurikenjutsu)

## Harjoittelu
Taijutsun harjoittelu tähtää luonnollisen liikkumisen ja vartalon kokonaisvaltaisen käytön oppimiseen. Siihen pohjautuvat  erilaiset kaadot, heitot, nivellukot, irrottautumiset, kuristukset, iskut ja potkut, joita harjoitellaan pareittain, muutaman henkilön ryhmissä tai yksin. Harjoittelu koostuu muodollisista pariharjoituksista (*[[kata]]*), sekä niiden sovelluksista ja muunnelmista (*henka*). Asetaitoja harjoitellaan yleensä puisin tai pehmustetuin harjoitusasein. Bujinkan budō taijutsun harjoittelu soveltuu useimmille perusterveille yksilöille ikään ja sukupuoleen katsomatta. Useilla harjoitussaleilla on 15 vuoden ikäraja, mutta joillain saleilla ikäraja on alempi tai nuorimmille harrastajille on junioriryhmä. Lajissa ei kilpailla, eikä lajiliittoa ole.

## Lähteet
* 
* 
* 
* 

## Aiheesta muualla

* Bujinkan Dojo 
* Bujinkan Budô Taijutsu 
* Bujinkan Shinden Dojo 
* Bujinkan Dojo Finland 
*  Bujinkan Shinden Dojo Kuopio
Rajakylä (Oulu)

**Rajakylä** on Oulun kaupunginosa ja se kuuluu Pateniemen suuralueeseen. Kaupunginosassa asuu hieman yli 4&nbsp;000 asukasta. 

Rajakylä sijaitsee Oulu–Tornio-rautatien länsipuolella, noin seitsemän kilometriä pohjoiseen Oulun keskustasta. Se rajoittuu idässä rautatiehen, lännessä mereen, pohjoisessa Pateniemen kaupunginosaan ja etelässä Koskelan kaupunginosaan. Seututie 847 jakaa Rajakylän kaupunginosan kahtia tien länsipuoliseen Rajahautaan ja itäpuolella sijaitsevaan varsinaiseen Rajakylään.

Rajakylän keskus sijaitsee kaupunginosan keskellä ja sinne ovat keskittyneet kauppapalvelut, kirjasto, hoivakoti sekä Rajakylän koulu.

Rajakylän kauppapalvelut koostuivat ennen Salesta ja K-Marketista, mutta elinkaarensa päätökseen tullut Sale-myymälä ja entinen ostarirakennus purettiin vuonna 2023 ja tilalle rakennettiin koko tontin kattava S-market, joka valmistui kesällä 2024. S-ryhmän mukaan kasvava kysyntä vaati suuremman kiinteistön. Rakennustyöt maksoivat 2,5 miljoonaa euroa ja myymälästä on tarkoitus tulla energiatehokas. Myös K-Market on sittemmin suljettu.

## Historia

Rajakylä oli 1970-luvulle asti harvaan asuttua seutua. Se tunnettiin ennen nimellä *Pitäjäinraja*, koska se rajoittui pohjoisessa Haukiputaan kuntaan, kunnes Pateniemi liitettiin Ouluun vuonna 1965. Kunnon asutuksen rakentaminen alkoi 1970-luvulla, kun metsää kaadettiin ja suota kuivatettiin. Ensin rakennettiin kerrostalot ja rivitalot, joista suurin, Kurjenpolven asunto-osakeyhtiö, koostui 72 eri asunto-osakkeesta. 

Asemakaavan mukaan suuri osa teistä ja puistoista tuli nimetä kukkien mukaan, näistä esimerkkeinä Ratamotie, Ruiskukkatie, Talvikkitie, Lemmikkitie, Lehdokkitie, Mataratie, Talvikkipuisto ja niin edelleen. Tästä säännöstä poikkeaa kaupunginosaa halkova Koisotie, koska vaikka koisot ovatkin kasvisuku, niin tie nimettiin Oulun yliopiston rehtorin Erkki Koiso-Kanttilan mukaan.

## Liikenneyhteydet
Alueen tärkeimmät väylät ovat kaupunginosan itäpuolinen valtatie 4, Haukiputaantie eli seututie 847 (*"vanha nelostie"*) sekä Raitotie.

## Talvikkipuisto

Rajakylässä sijaitsee Talvikkipuiston urheilukeskus, jossa voi harrastaa talvella luistelua ja kesällä jalkapalloa ja muita pallopelejä. Siellä sijaitsee myös leikkipuisto ja pururata, jolla voi talvella hiihtää.

## Lähteet

## Aiheesta muualla
Andrea Doria

**Andrea Doria** voi tarkoittaa seuraavia:

*Andrea Doria (1466–1560), genovalainen kondottieeri ja amiraali
*SS Andrea Doria, höyrylaiva, joka upposi 1956 törmättyään M/S Stockholmin kanssa
**Andrea Dorian salaisuus*, teos jonka ovat kirjoittaneet Clive Cussler ja Paul Kemprecos (WSOY 1999)
;Italian laivasto
*RN Andrea Doria (1885), Ruggiero di Lauria -luokan taistelulaiva
*Andrea Doria -luokka (taistelulaiva), taistelulaivaluokka
*RN Andrea Doria (1913), Andrea Doria -luokan taistelulaiva
*Andrea Doria -luokka (risteilijä), helikopteriristeilijäluokka
*Andrea Doria (1964), Andrea Doria -luokan helikopteriristeilijä
*Andrea Doria (2005), Orrizonte-luokan fregatti
Luettelo näennäisesti kirkkaimmista tähdistä

**Luettelo kirkkaimmista tähdistä** sisältää 300 kirkkainta tähteä näennäisen visuaalisen kirkkauden mukaan järjestettynä sekä todellisuudessa kirkkaimpia tähtiä absoluuttisen kirkkauden mukaan järjestettynä. Tähtien näennäinen kirkkaus vaihtelee sen mukaan, millä etäisyydellä ne ovat meistä ja kuinka paljon valoa ne todellisuudessa tuottavat.

## Luettelo kirkkaimmista tähdistä

Tähtien etäisyysmittauksen epävarmuustekijöistä johtuen tähtien todellinen kirkkaus on usein vaikea tietää tarkkaan.

*Auringon näennäinen kirkkaus on -26,8 ja  absoluuttinen kirkkaus 4,8. Auringon etäisyys on 0,000&nbsp;016 valovuotta.
*Planeettojen suurimpia näennäisiä kirkkauksia: Venus -4,67, Jupiter -2,94, Mars -2,91, Merkurius -2,45 ja Saturnus -0,49.
*Andromedan galaksin näennäinen kirkkaus on 3,4.
*Parallaksi on luettelossa ilmoitettu millikaarisekunteina.



## Absoluuttisesti kirkkaita tähtiä



## Katso myös
*Luettelo lähimmistä tähdistä
*Luettelo auringonkaltaisista tähdistä
*Luettelo absoluuttisesti kirkkaimmista lähitähdistä

## Lähteet

## Aiheesta muualla
*26 Brightest Stars, as Seen from the Earth 
*Bright Stars Worth Knowing
*About the top 7 stars
*About LBV 1806-20 
*Royal Astronomical Society of New Zealand Brighest List 
*The Magnitude system
*About stellar magnitudes
Vallikallio

**Vallikallio** () on Leppävaaran kaupunginosan osa-alue Espoossa. Vallikallio on pääosin kerrostaloaluetta, joka on rakennettu suurimmaksi osaksi 1980–1990-luvuilla. Vallikallio on saanut nimensä alueen keskellä sijaitsevasta metsäisestä kalliohuipusta, jossa on ensimmäisen maailmansodan aikaiseen maalinnoitukseen liittyviä linnoituslaitteita. Se on Vallikallion korkein kohta, ja sen huipulta näkee Leppävaaran yli. Vallikallion viereisiä alueita on muun muassa Lintuvaara, Veräjäpelto, Kyyhkysmäki ja Postipuunmäki. 

Etelässä Vallikallio alkaa Harakantien ja Lintuvaarantien risteyksestä, ja päättyy Pikkulinnunreitin ja Lintuvaarantien risteykseen, josta se jatkaa Pikkulinnunreittiä Kehä I:lle. Idässä Vallikalliota rajaa Kehä I ja Porarinkadun takainen metsä. Lännessä rajanveto on vaikeampaa, mutta kovin paljon Lintuvaarantien länsipuolelle Vallikallio ei ulotu.

Vallikalliosta löytyvät K-Market, Ravintola Villa Lilla, Forenom -huoneistohotelli, aikaisemmin myös hotelli Hellsten (entinen Privatel ja StayAt), sekä Shell ravintoloineen, Eltel Networks ja muuta pienteollisuutta, mutta ei isompia kauppoja. Leppävaaran ydinkeskustaan on Vallikalliolta matkaa noin kilometri. Lintuvaarantiellä kulkevat bussilinjat  202, 203, 231N ja 522, joilla pääsee niin Leppävaaran keskustaan kuin Helsinkiin, Tapiolaan ja Martinlaaksoon.
Suomi–Chile-seura

**Suomi–Chile-seura** on suomalainen ystävyysseura, joka perustettiin 17. elokuuta 1973 ja merkittiin yhdistysrekisteriin 18. syyskuuta samana vuonna. Järjestön tehtävänä on ”tehdä tunnetuksi chileläistä kulttuuria ja yhteiskuntaa suomalaisille sekä lisätä kulttuurinvaihtoa maiden välillä”. Seura perustettiin auttamaan Chilen pakolaisia sekä sopeutumaan Suomeen että pitämään yhteyksiä Chileen. Seuran nykyinen puheenjohtaja on Eila Belila.. Seuran puheenjohtajia ovat olleet muun muassa sitä perustamassa olleet Eino S. Repo, Jacob Söderman ja Tarja Halonen. 

Viikkoa ennen Suomi–Chile-seuran perustamista sosiaalidemokraatit ja enemmistökommunistit perustivat *Chile-seuran*, jonka puheenjohtajaksi tuli Erkki Tuomioja. Chile-seura ja Suomi-Chile-seura eivät kyenneet yhdistymään ja Tuomiojan seura muutti nimensä Allende-seuraksi.

## Lähteet
 

## Aiheesta muualla
* Suomi–Chile-seuran kotisivu
Gratianus (keisari)

**Flavius Gratianus Augustus** (18. huhtikuuta/23. toukokuuta 359 – 25. elokuuta 383) oli Länsi-Rooman keisari 375–383. Hän oli Valentinianus I:n ja Severan poika. Hän syntyi Sirmiumissa Pannoniassa. 4. elokuuta 367 hänen isänsä teki hänestä *[[Augustus (arvonimi)|augustuksen]]*. Kun Valentinianus kuoli 17. marraskuuta, armeija teki Gratianuksen velipuolesta Valentinianuksesta keisarin.

Gratianus antoi Valentinianus II:lle ja tämän äidille Justinalle hallittavaksi Italian, Illyrian ja Afrikan. Itse hän piti Gallian. Todellisuudessa valta kuitenkin pysyi Gratianuksen käsissä. Itä-Roomaa taas hallitsi Gratianuksen setä Valens. Hän sai kuitenkin surmansa 9. elokuuta 378 kohtalokkaassa Adrianopolin taistelussa. Itä-Rooman keisarius siirtyi Gratianukselle, mutta hän ei uskonut pystyvänsä puolustamaan laajaa valtakuntaa yksin barbaarien hyökkäyksiltä. Hän nimitti Itä-Rooman keisariksi erään upseerin, Theodosiuksen.

Piispa Ambrosiuksen vaikutuksen alaisena Gratianus kielsi pakanoita harjoittamasta uskontoaan Roomassa. Hän kieltäytyi myös käyttämästä *[[pontifex maximus|pontifex maximuksen]]* arvoa. Hän poisti myös voitonjumalattaren alttarin Rooman senaatista.

Aluksi Gratianus hallitsi valtakuntaa menestyksekkäästi, mutta ajan myötä hän veltostui ja vietti aikaansa aina enemmän metsästyksen parissa. Gratianus otti joukon alaaneja palvelukseensa ja pukeutui julkisesti skyyttien asuun. Tästä hän sai kansan vihat niskoilleen. Kenraali Magnus Maximus käytti tätä hyväkseen ja kapinoi Gratianusta vastaan. Gratianus vangittiin ja hänet teloitettiin 25. elokuuta 383.

## Kirjallisuutta
* 
*
Kaupunkitelevisio

**Kaupunkitelevisio** oli kesäkuussa 2005 toimintansa aloittanut, paikallisiin aiheisiin ja ilmiöihin keskittynyt ympärivuorokauden toimiva kaapelikanava Pirkanmaalla. 21. syyskuuta 2010 Kaupunkitelevision korvasi Wave 100.

## Ohjelmisto
Lista kanavan vakituisista ohjelmista. Jokaisen sarjan uusi jakso esitettiin aina maanantaisin.

* *P-News*
* *Paikat kuntoon*
* *Pirkanmaan Tietäjä*
* *Viikon vieras*
* *Pormestarilla on asiaa*
* *Viinimestarin vinkit*
* *Viikon Juniori*
* *Ilves -kanava*
* *Stara*

## Näkyvyysalue
Kaupunkitelevisio lähetti ohjelmaa Tampereen Tietoverkko Oy:n kaapelissa digitaalisesti. Kanava tavoitti alueellaan liki 220 000 katsojaa eli noin 110 000 taloutta. Kaupunkitelevisio näkyi Tampereen, Nokian, Kangasalan, Sahalahden, Lempäälän, Pirkkalan, Oriveden, Hämeenkyrön ja Ylöjärven kunnissa.

## Aiheesta muualla
* Kaupunkitelevision verkkosivut arkistoituna
Hangaskangas

**Hangaskangas** on Oulun kaupunginosa Pikkaralan kaupunginosan eteläpuolella Maikkulan suuralueella. Hangaskankaan kaupunginosa on asukasluvultaan Oulun toiseksi pienin. Kaupunginosa rajoittuu pohjoisessa Pikkaralan rautatieasemaan ja Oulu–Kontiomäki-rataan, idässä Muhoksen kunnanrajaan ja etelässä Kempeleen ja Tyrnävän kunnanrajoihin.

Hangaskangas on maastoltaan pääasiallisesti kuivaa mäntykangasta. Rakennuksia on vähän. Alueella on runsaasti soranottopaikkoja: hienoa hiekkaa on käytetty laajalti maanteiden ja rautatien kunnossapitoon sekä rakennuksiin. Hangaskankaalla sijaitsee harrasteilmailun käytössä oleva Ahmosuon lentokenttä.

## Lähteet

## Aiheesta muualla
Mikko Kolehmainen (meloja)

**Mikko Yrjö Ilmari Kolehmainen** (s. 18. elokuuta 1964 Mikkeli) on suomalainen kilpameloja ja olympiavoittaja. Hän osallistui neljiin kesäolympialaisiin 1984–1996. Barcelonan olympiakisoissa 1992 hän oli ainoa suomalainen kultamitalisti.

Seuratasolla Kolehmainen edusti Mikkelin Melojia.

Mikko Kolehmaisen poika Eetu Kolehmainen on myös maajoukkuetason meloja.

## Saavutuksia
* Olympiakultaa Barcelonassa 1992 kajakkiyksiköiden 500 metrillä 
* Maailmanmestari Kööpenhaminassa 1993 (K-1 500 m) 
* Atlantan olympialaisissa 1996 seitsemäs sija K-1 500 metrillä ja yhdeksäs K-1 1&nbsp;000 metrillä 
* Los Angelesin olympiakisoissa 1984 kajakkinelosissa 1000 metrillä välierissä (joukkue Veli-Pekka Harjola – Mikko Kolehmainen – Ilpo Nieminen – Mika Savilahti)
* Kajakkikaksikoissa välierissä yhdessä veljensä Ollin kanssa 500 ja 1000 metrillä Soulin olympiakisoissa 1988 sekä 500 metrillä Barcelonassa 1992 

## Lähteet
* 
* 
* 

### Viitteet

## Aiheesta muualla
*Ylen Elävä arkisto: Kolehmainen meloi kajakkikultaa
Dean Thomas

**Dean Thomas** on seuraavien henkilöiden nimi:

* Dean Thomas, Pharao-yhtyeen jäsen
* Dean Thomas, sivuhenkilö *Harry Potter* -kirjasarjassa.
Thomas Johanson

**Thomas Mark Mikael Johanson** (s. 3. kesäkuuta 1969 Helsinki) on suomalainen kilpapurjehtija ja olympiavoittaja. Hän voitti yhdessä Jyrki Järven kanssa 49er-luokan kultaa Sydneyn olympiakisoissa 2000. Kyseessä oli Suomen historian sadas olympiakulta kesäolympialaisissa. Johanson on kaikkien aikojen menestyneimpiä suomalaispurjehtijoita, sillä hänellä on sekä olympia-, MM- että EM-kultaa. Johanson on menestynyt E-jolla-, Laser- ja 49er-luokissa.

## Ura
Johanson voitti Laser-luokassa maailmanmestaruuden vuonna 1993 sekä Euroopan-mestaruuden vuosina 1991 ja 1992.

Olympialaisissa Johanson sijoittui Laser-luokassa kahdeksanneksi Atlantassa 1996 ja voitti Jyrki Järven kanssa kultaa 49er-luokassa Sydneyssä 2000. Järven lopetettua kilpauransa Thomas Johansonin pariksi 49er-luokassa tuli Jukka Piirainen, jonka kanssa hän osallistui Ateenan olympiakisoihin 2004. Elokuussa 2005 Johanson ilmoitti lopettavansa kilpailu-uransa olympialuokissa.

Thomas Johanson siirtyi avomeripurjehdukseen 60 jalkaisten trimaraanien kautta Ericsson racing teamin miehistöön. Volvo Ocean Raceen 2008–2009. Miehistö voitti Volvo Ocean Racen kautta aikojen pisimmän etapin Quindaosta Kiinasta - Brasilian Rio De Janeiroon Johansonin toimiessa vahtipäällikkönä.

Thomas Johanson palasi Volvo Ocean Raceen 2012 osallistuen kilpailun viidennelle etapille Aucklandista - Itajaihin. Puma Ocean Racingin miehistön jäsenenä hän voitti kyseisen etelän meren osuuden toisen kerran peräkkäin. 

Thomas Johanson on purjehtinut kaksi kertaa Kap Hornin ympäri ja samalla hänestä tuli suvussaan kolmannessa polvessa Kap Hornin kiertäjä; aiemmin isoisä ja isoisän äiti sekä isä 1901 *Hellas*-nimisellä purjelaivalla.

Seuratasolla Johanson edustaa Nyländska Jaktklubbenia. Hän on myös kasvattajaseuransa Suomalaisen Pursiseuran jäsen.

## Yksityiselämä
Johanson valmistui diplomi-insinööriksi Teknillisestä korkeakoulusta 1999 ja on työskennellyt Fluido oy:n myyntijohtajana. Thomas Johansonin isä Max Johanson tunnetaan autosuunnittelijana ja -urheilijana.

## Saavutuksia
### 49er

* olympiakultaa Sydney 2000 (parina Jyrki Järvi)
* kahdeksas sija Ateenan olympialaisissa 2004 (parina Jukka Piirainen)
* MM-pronssia 2000
* MM-kisoissa 27. 1999, kahdeksas 2001, 19. 2003 ja 10. 2004
* EM-kisoissa kuudes 2002

### Laser

* maailmanmestaruus 1993
* Euroopan mestaruus 1991 ja 1992
* olympialaiset Atlanta 1996 kahdeksas
* MM-kisoissa 16. 1994, 22. 1995, 10. 1996, 11. 1997
* EM-kisoissa neljäs 1993

### E-jolla

* MM-kisoissa neljäs 1988, viides 1989, kuudes 1990 ja neljäs 1991

### Volvo Ocean Race
* 2008–2009 5. etapin voitto
* 2008–2009 Kokonaiskilpailun neljäs
* 2011–2012 5. etapin voitto

## Lähteet
* 
* 
* 
* 

### Viitteet

## Aiheesta muualla
* Ylen Elävä arkisto: Järvi ja Johanson purjehtivat olympiavoittoon
Höyhtyä

**Höyhtyä** on Oulun keskustan eteläpuolella sijaitseva kaupunginosa, jossa asuu noin 2&nbsp;000 asukasta. Kaupunginosa kuuluu Höyhtyän suuralueeseen.

Kaupunginosa rajoittuu pohjoisessa Karjasillan, lännessä Nokelan ja etelässä Lintulan kaupunginosiin, sekä idässä Nelostiehen.

Höyhtyän asemakaava vahvistettiin vuonna 1956, jolloin alkoi selvaaki-rivitalojen ja paritalojen rakentaminen. Useimmat selvaakitaloista ovat arkkitehti Uki Heikkisen suunnittelemia. Rakennusten nimitys tulee norjalaisesta Olav Selvaagista, jonka taloudellisen rakentamisen menetelmiä talojen suunnittelussa hyödynnettiin. Nokelantien kuusi kerrostaloa rakennettiin vuosina 1959–1963. Allitien kerrostalot, Haapanatien rivitalot ja Haapanatien toisessa päässä sijaitsevat niin sanotut pähkinätalot rakennettiin 1960-luvulla. Otokylän opiskelija-asuntoloiden rakentaminen alkoi myös 1960-luvulla. Otokylän kolme ensimmäistä kirjainta ovat alun perin lyhenne sanoista *Oulun tekniikan opiskelijat*. Pähkinätalojen ja Otokylän paikalla sijaitsi aiemmin niin kutsuttu Mökkiperä.

Karjasillan koulun rakennus valmistui vuonna 1958 Lintulammentien varteen. Samassa rakennuksessa toimi yläkoulu ja lukio vuoteen 2014 asti, jonka jälkeen koulurakennus purettiin 2020. Nokelan kansakoulu eli nykyinen Lintulammen koulu valmistui vuonna 1959. Karjasillan kirkko vihittiin käyttöön vuonna 1963.

Uki Heikkisen suunnittelema vuonna 1964 valmistunut Höyhtyän ostoskeskus on Oulun ensimmäinen ostoskeskus. Ostoskeskus tunnettiin aluksi nimellä Oulun Puhos.

## Kuvia Höyhtyältä

Tiedosto:Höyhtyä 1.JPG|Nokelantien kerrostaloja.
Tiedosto:Höyhtyä 2.JPG|Hanhitien Selvaag-rivitaloja.
Tiedosto:Höyhtyä 3.JPG|Sorsatien pientaloja.
Tiedosto:Höyhtyä 4.JPG|Otokylän aluetta.
Tiedosto:Allitie Oulu 20211227.jpg|Uuden asuintalon rakentamista.


## Lähteet

## Aiheesta muualla
Karjasillan kirkko

**Karjasillan kirkko** on Karjasillan seurakunnan kirkko, joka sijaitsee Oulun kaupungissa Höyhtyän kaupunginosassa. 

## Kirkkorakennus
Uuden ajan kirkkoarkkitehtuuria edustavan, betonista ja tiilestä rakennetun kirkon suunnitteli arkkitehti Kalevi Lankinen. 140 miljoonaa markkaa maksanut kirkkorakennus on valmistunut vuonna 1963. Seurakuntasalit mukaan lukien siihen mahtuu yhteensä 700 ihmistä. Kirkossa on kaksi seurakuntasalia sekä kerhohuoneita. Penkkirivit on sijoitettu yhtenäisesti eikä keskikäytävää ole, millä halutaan korostaa seurakuntayhteyttä. Kirkon kellotapuli on sijoitettu etupihalle pääsisäänkäyntiä vastapäätä. Pilarimaisen, betonista valetun kellotornin pohja on tyylitelty keskiaikainen risti. Kirkkorakennus on arvioitu maakunnallisesti arvokkaaksi kohteeksi.

## Sisustus
Kirkkotekstiilit on suunnitellut tekstiilitaiteilija Dora Jung, alttaritaulu on kuvanveistäjä Essi Renvallin pronssiveistos *Kristuksen toinen tuleminen* kirkonrakennusvuodelta 1963. Kirkossa on Kangasalan urkutehtaan valmistamat 23-äänikertaiset urut. 

## Kuvia

Image:Karjasilta Church 2006 01 30.JPG|Kirkon kellot
Image:Karjasilta_church_front.JPG|Pääsisäänkäynti
Image:Karjasilta_church_and_belltower.JPG|Kirkko talviasussa
Image:Karjasilta church interior.JPG|Kirkon ikkunat sisältäpäin
Image:Karjasilta Church Oulu 1966.jpg|Kirkko vuonna 1966


## Lähteet

## Aiheesta muualla

*Karjasillan kirkko Oulun ev.-lut. seurakuntien sivuilla
Nokela

**Nokela** on yksi Oulun vanhimmista keskustan ulkopuoleisista kaupunginosista Höyhtyän suuralueella. Se on perustettu VR:n Oulun Nokelan varikon valmistumisen jälkeen, ja alueella on sekä rautatiehenkilökunnan koteja että rintamamiestaloja. Alueella asuu noin 1&nbsp;000 asukasta. Nimi *Nokela* on perua samannimisestä maatilasta, joka sijaitsee Mäntylän kaupunginosan eteläpuolella. Nokelassa sijaitsee noin 100 metriä korkea radiomasto.

Kaupunginosa on jaettu kahteen osa-alueeseen. Näistä pohjoisempi on *Etu-Nokela* ja sen eteläpuolella on *Taka-Nokela*. Etu-Nokelan rakennuskanta muodostuu matalista kerrostaloista ja omakotitaloista, kun Taka-Nokela on pääosin omakotitaloaluetta. Etu-Nokelan tiennimistö on rautatieaiheinen, Taka-Nokelan teiden nimet on nimetty paikallisten sotamiesten mukaan. 

Kaupunginosa rajoittuu pohjoisessa Lyötyn teollisuusalueeseen, idässä Höyhtyän kaupunginosaan, etelässä Poikkimaantiehen, sekä lännessä Pohjanmaan rataan ja Oulun tavararatapihaan.

## Tunnettuja nokelalaisia
*Hurriganes-yhtyeen kitaristi Ile Kallio asui varhaislapsuutensa Nokelan Kampitiellä.
*Jääkiekkoilija Reijo Ruotsalainen asui muutaman vuoden nuoruudessaan Veturitiellä.
*Sanomalehti Kalevan entinen päätoimittaja, tietokirjailija ja toimittaja Risto Uimonen asui Krankantie 10 A:ssa 1957-1969 ja Joulumerkinpolun kohdalla sijainneen Nokelan seisakkeen vieressä (nykyinen Mäntylän alue) VR:n talossa 1948-1957.
* Toimittaja, tietokirjailija ja muusikko Petri Laukka on asunut Nokelassa vuodesta 2003 lähtien.

## Lähteet

## Aiheesta muualla
Oulun Automuseo

**Oulun Automuseo** on Oulun kaupungin eteläpuolella Kiviniemen kaupunginosassa sijaitseva museo. Museo sijaitsee seututien 847 varrella. Museossa on esillä noin 50 ajoneuvoa, vanhimmat niistä ovat 1910-luvulta. Näyttelyssä olevat ajoneuvot vaihtuvat vuosittain. Mukana on automobiileja, konepyöriä, palokalustoa sekä erilaisia moottoreita.

Museorakennus muistuttaa muodoltaan A-Fordin autonrengasta ylhäältäpäin katsottuna. Rakennuksen on suunnitellut arkkitehti Risto Syväniemi ja se on valmistunut vuonna 1987. Museota ylläpitää Oulun Seudun Mobilistit ry. Museon yhteydessä toimii myös 60 hengen kahvila-lounasravintola.

## Lähteet

## Aiheesta muualla

* Oulun Automuseo
Lintula (Oulu)

**Lintula** on Oulun kaupunginosa. Se sijaitsee keskustan eteläpuolella Höyhtyän suuralueella, rajoittuen pohjoisessa Höyhtyän, lännessä Nokelan, ja etelässä Mäntylän kaupunginosiin, sekä idässä nelostiehen. Kaupunginosassa asuu noin 900 asukasta.

Lintulan asemakaavan on laatinut arkkitehti Niilo Kokko 1960-luvun alussa. Lähiön rakentaminen oli Pohjois-Suomen ensimmäinen niin sanottu aluerakentamiskohde, jonka toteutti Rakennusvoima Oy. Suunnitelmat rakennusliikkeelle teki Arkkitehtuuritoimisto Uki Heikkinen. Lintulan rakentaminen aloitettiin 1963 ja alueen valmistumisvuoteen 1971 mennessä lähiöön oli rakennettu 500 asuntoa noin 2&nbsp;000 asukkaalle. Lintulaan oltiin vuonna 1952 suunnittelemassa lentokenttää, mutta hankkeesta luovuttiin. Kaupunginosan pohjoispuolella sijaitsee luonnontilainen Lintulammenpuisto sekä Lintulampi-niminen lampi. Kaupunginosan erottaa Poikkimaantiestä kapea, lähes luonnontilainen Kihokkipuisto-niminen metsikkö.

## Palvelut ja harrastusmahdollisuudet
* Lintulan päiväkoti
* Lintulan urheilukeskus
* Lintulammenpuiston valaistu kuntopolku / hiihtolatu

## Kuvia Lintulasta

Image:Lintula_pine_trees.JPG|Lintulan männikköä ja Lintulammen koulu
Image:Lintula_kiosk.JPG|Kaislatien R-kioski ja päiväkotirakennus
Image:Lintulampi.jpg|Kesäisen Lintulammen hiekkarantaa
Image:Lintulampi_in_winter.JPG|Lintulampi talvella, taustalla nuotiopaikka


## Lähteet

## Aiheesta muualla
Säteisliike

**Säteisliike** (myös *säteittäisliike*) on tähtitieteessä taivaankappaleen, yleensä tähden liikkeen komponentti, jonka suunta on joko Maata kohti tai siitä poispäin. Tällöin se on joko taivaankappaleen etääntymisnopeus tai lähestymisnopeus. Kun myös tähden ominaisliike tunnetaan, voidaan määrittää tähden todellisen liikkeen nopeus ja suunta avaruudessa.
Säteisnopeus mitataan spektrometrillä vertaamalla tähden spektriviivoja levossa olevan aineen spektriin. Tähden spektri muuttuu Doppler-ilmiön vaikutuksesta. Karkeasti sanoen voidaan tähden etääntymisen ajatella venyttävän valoaaltoja, lähestymisen painavan niitä ruttuun. Punaiset valoaallot ovat pidempiä kuin siniset.
Jos tähti etääntyy, ovat spektriviivat siirtyneet punasiirtymän vaikutuksesta nopeudesta riippuvaisen määrän kohti spektrin punaista päätä. Jos tähti puolestaan lähestyy Maassa olevaa havaitsijaa, siirtyvät spektriviivat vastaavasti kohti spektrin sinistä päätä.

*[[Spektroskooppinen kaksoistähti|Spektroskooppiset kaksoistähdet]]* ovat kaksoistähtiä, jotka on havaittu epäsuorasti säteisnopeuden säännöllisen vaihtelun perusteella, komponenttien kiertäessä toisiaan. Tällöin näkymätön tähti heiluttaa vetovoimallaan näkyvää tähteä ja muuttelee näkyvän tähden säteisnopeutta niin, että näkymättömän tähden olemassaolo voidaan päätellä. Vaihtelut ovat tavallisesti useita kilometrejä sekunnissa. Säteisnopeuksista voidaan arvioida komponenttien massat sekä niiden kiertoratojen säde ja eksentrisyys. Samalla menetelmällä on myös mahdollista havaita eksoplaneettoja tiettyyn mittaustarkkuuden rajaan asti. Kaukana keskustähdestä oleva kevyt eksoplaneetta on mahdoton havaita säteisnopeusmittauksella. Tämä johtuu muun muassa tähden pinnan sykkimisen, aaltoilun ja kiehumisen vaikutuksesta säteisnopeusmittauksiin.
Vesala (Oulu)

**Vesala** on Oulun 41. kaupunginosa. Se muodostettiin Ylikiimingin kunnan Reki-Vesalan alueesta Oulun ja Ylikiimingin kuntaliitoksen yhteydessä 1.1.2009. Asukkaita kaupunginosassa on noin 900.

Vesalan kylä on noin 600 asukkaan kylä ja tilastollinen taajama. Kylän läpi virtaa Kiiminkijoki, ja asutus on keskittynyt pääosin joen sekä Ouluntien varsille. Kiiminkijoen Aittokoski sijaitsee aivan kylän keskuksessa. Kylällä toimii noin 200 oppilaan Vesalan koulu.

Vesala on kasvava kylä, joka on eritoten lapsiperheiden suosiossa. Alueelle on kaavoitettu useita omakotitalotontteja. Tieyhteys Ouluun on hyvä, matka-ajan ollessa noin 20 minuuttia. Linja-autoyhteydet kulkevat yleensä Kiimingin kautta, muutamien vuorojen ajaessa suoraan Oulun Saviharjun kautta. Linja-automatka kestää noin 40 minuuttia.

## Historia
Vesalan kylä mainitaan kirjallisissa lähteissä ensimmäisen kerran jo vuonna 1570. Tällöin kylässä mainittiin olevan kolme asukasta. Kylän historia ulottuu siis yli 400 vuoden taakse. Kylän tuon ajan tunnetuin asukas oli Iin talonpoikien sissiretkeä Vienan Karjalaan vuonna 1589 johtanut Pekka Vesainen.

1800-luvun lopulla teollistumisen ja maantieverkoston paranemisen myötä Kiiminkijoen käyttö perinteisenä kuljetus- ja kulkuväylänä muuttui myös Vesalassa. Vuonna 1908 päätettiin perustaa tehdasosuuskunta ja rakentaa Aittokoskessa olevan vesimyllyn yhteyteen saha, joka vuonna 1919 sähkölaitoksineen siirtyi kunnan omistukseen. Vuonna 1927 laitos siirtyi eri vaiheiden kautta Aittokoski Oy:n omistukseen. 1930-luvulla Aittokosken tehdasosakeyhtiö menestyi hyvin, mutta 1960-luvun puolivälin jälkeen alkoi yhtiön alamäki. Yhtiötoiminta päättyi vuonna 1974, kun Aittokosken yhtiökokous päätti myydä sahan ja kiinteistöt.

Kylässä sijaitsee Pekka Vesaisen patsas. Luonnonkivestä muovatun jyhkeän patsaan on veistänyt Oskari Jauhiainen.

## Nykypäivää
Uuden kaavoituksen myötä Vesalan läntiseen osaan Aumaharjulle on kohonnut uusi taajaan rakennettu omakotitaloalue.

Ylikiimingin kunta on teettänyt ympäristösuunnitelman, johon sisältyy istutusten lisäksi kaksi leikkikenttää, grillikatos ympäristöineen kokoontumispaikaksi, varaukset pyörätielle ja uimapaikalle sekä veneiden laskupaikalle joen rantaan.

Vakavimpia ongelmia kyläkeskuksen alueella ovat turvallisten kouluteiden puute sekä Ouluntien runsas moottoriliikenne. Asutuksen levitessä Oulun suuntaan myös jalankulun ja pyöräilyn väyliä sekä katuvalaistusta jatketaan.

## Lähteet

## Aiheesta muualla

* Vesalan kyläsivut
Conchita Martínez

**Conchita Martínez** (s. 16. huhtikuuta 1972 Monzón) on espanjalainen tennispelaaja. 

Martínez aloitti ammattilaisuransa vuonna 1988. Hän sai hopeaa Barcelonan olympialaisten nelinpelissä vuonna 1992 parinaan Arantxa Sánchez Vicario; finaalin voittivat yhdysvaltalaiset Gigi Fernández ja Mary Joe Fernandez. Hän selviytyi Vicarion kanssa myös vuoden 1992 Ranskan avointen nelinpelin loppuotteluun, jonka voittivat Gigi Fernández ja Nataša Zvereva. 

Vuonna 1993 Martínezista tuli ensimmäinen espanjalaisnainen, joka on selviytynyt Wimbledonin tennisturnauksen kaksinpelin semifinaaleihin ”tenniksen avoimella aikakaudella” (vuoden 1968 jälkeen). Hän hävisi Steffi Grafille suoraan kahdessa erässä luvuin 7–6, 6–3. Seuraavana vuonna hän selviytyi Wimbledonin kaksinpelin loppuotteluun, jossa hän kohtasi yhdeksänkertaisen Wimbledonin kaksinpelin voittajan Martina Navrátilován. Martínez voitti loppuottelun kolmessa erässä.

Vuonna 1995 Martínez pelasi kaikkien neljän Grand Slam -turnauksen semifinaaleihin ja nousi naisten maailmanlistalla sijalle kaksi, mikä on hänen uransa paras sijoitus. Seuraavana vuonna hänestä tuli ensimmäinen pelaaja, joka on voittanut Italian avoimet, arvostetun massakenttäturnauksen, neljänä peräkkäisenä vuonna. Hän toi vuonna 1996 Espanjalle pronssia Atlantan olympialaisten nelinpelissä parinsa Arantxa Sánchez Vicarion kanssa. 

Vuonna 1998 Martínez pelasi toista kertaa urallaan Grand Slam -turnauksen kaksinpelin loppuottelussa. Hän hävisi Australian avointen finaalin Martina Hingisille suoraan kahdessa erässä. Hän oli samana vuonna myös auttamassa Espanjaa Fed Cupin, naisten arvostetuimman joukkueturnauksen voittoon Sveitsiä vastaan pelatussa finaalisarjassa. Martínez voitti omassa Fed Cup -ottelussaan Patty Schnyderin tasaisessa, kolme tuntia ja 19 minuuttia kestäneessä kamppailussa luvuin 6–3, 2–6, 9–7. 

Martínez selviytyi vuonna 2000 Ranskan avointen kaksinpelin loppuotteluun. Hän hävisi isäntämaan Mary Piercelle kolmessa erässä. Seuraavana vuonna hän pelasi toista kertaa saman turnauksen nelinpelin loppuottelussa. Hän ja hänen parinsa Jelena Dokić hävisivät finaalin Virginia Ruano Pascualia ja Paola Suárezia vastaan. 

Martínez saavutti kolmannen olympiamitalinsa Ateenan olympialaisissa vuonna 2004. Hän ja hänen parinsa Virginia Ruano Pascual toivat Espanjalle hopeaa kiinalaisten Sun Tiantianin ja Li Tingin voittaessa kultaa.

Vuonna 2005 Martínez otti ensimmäisen turnausvoittonsa kaksinpelissä viiteen vuoteen Pattayalla Thaimaassa pelatussa turnauksessa. Hän on voittanut ammattilaisurallaan yhteensä 34 kaksinpeliturnausta ja 13 nelinpeliturnausta.

Martínez on yksi harvoista avoimesti lesboista tenniksen naisammattilaisista.

## Grand Slam -finaalit kaksinpelissä
### Yksi voitto

### Kaksi tappiota

## Lähteet

## Aiheesta muualla

*
Christopher Franke

**Christopher Franke** (s. 6. huhtikuuta 1953 Berliini) on saksalainen muusikko. Hän oli saksalaisen elektronisen musiikkiryhmän Tangerine Dream jäsen 1970-luvulta lähtien. Hän toimi ryhmässä yhdessä Edgar Froesen ja Peter Baumannin kanssa.

Alun perin hän soitti rumpuja, mutta heidän musiikkinsa etääntyessä psykedeelisestä rockista hänen soittimekseen vaihtui syntetisaattori. Franke lähti ryhmästä 1988, minkä jälkeen hän perusti Sonic Images -levy-yhtiön ja berliiniläisen orkesterin *Berliner Filmsymphonieorchester* sekä tuotti suuren määrä soolotöitä. Hän muutti Los Angelesiin, Kaliforniaan vuonna 1991 toimiakseen elokuva-alalla. Hän toimi myös säveltäjänä tieteissarja *[[Babylon 5|Babylon 5:ssä]]*.

## Tuotanto
* *Pacific Coast Highway* (1991)
* *[[Täydellinen sotilas]]* (1992)
* *London Concert* (1992)
* *New music for films Vol.1* (1993)
* *Klemania* (1993)
* *Babylon 5* (1995)
* *Perry Rhodan Pax Terra* (1996)
* *Celestine Prophecy* (1996)
* *Raven* (1996)
* *Tenchi the Movie: Tenchi Muyo in Love* (1996)
* *Enchanting Nature* (1996)
* *Babylon 5, volume 2: Messages From Earth* (1997)
* *Pacific Blue* (1997)
* *Transformation of Mind* (1997)
* *Epic* (1999)
* *New music for films Vol.2* (2000)

## Katso myös
* Perry Rhodan

## Aiheesta muualla
* Sonic Images Official Homepage.
Pirkkalainen

**Pirkkalainen** on suomalainen ilmaisjakelu- ja paikallislehti, joka ilmestyy Pirkkalassa sekä Etelä-Tampereella Härmälässä. Lehteä on julkaistu vuodesta 1961.  

Keskiviikkoisin ilmestyvän Pirkkalaisen kokonaistavoittavuus oli vuonna 2025 21 200 lukijaa. Painetulla lehdellä lukijoita oli keskimäärin 12 600.

Pirkkalaista päätoimittaa Jarno Keskinen, jonka lisäksi lehdessä on vakituisena neljä muuta työntekijää. Lehteä kustantaa Pirmediat Oy, joka osti lehtiliiketoiminnan Pirkkala-Seura ry:ltä vuoden 2022 alusta alkaen.

Uutismedian liiton järjestämässä Vuoden kaupunkilehti 2024 -kilpailussa Pirkkalainen sijoittui viiden parhaan lehden joukkoon. Vuonna 2025 lehti sai Uutismedian liiton Lukijan valinta -kilpailussa kunniamaininnan.

Lehden logossa on pirkkalankoivun lehti.

## Lähteet

## Aiheesta muualla
*Pirkkalaisen kotisivu
Emilio Sánchez

**Emilio Sánchez Vicario** (s. 29. toukokuuta 1965) on espanjalainen entinen tennispelaaja. Hän voitti uransa aikana mm. viisi Grand Slam -turnausta nelinpelissä ja hopeaa Soulin olympialaisten nelinpelissä vuonna 1988.

Sánchez aloitti ammattilaisuransa vuonna 1984 ja voitti ensimmäisen kaksinpeliturnauksensa ammattilaisena vuonna 1986. Hän voitti uransa aikana 15 kaksinpeliturnausta, joista suurin oli Italian avoimet (Masters-sarjan turnaus), jonka hän voitti vuonna 1991. Hän oli korkeimmillaan kaksinpelin maailmanlistalla sijalla seitsemän. 

Sánchez menestyi paljon paremmin nelinpelissä. Hän voitti urallaan 50 nelinpeliturnausta, joihin lukeutuu kolme Grand Slam -turnausta. Vuonna 1988 hän voitti ecuadorilaisen Andrés Gómezin kanssa Ranskan avointen nelinpelin ja Sergio Casalin kanssa Yhdysvaltain avointen nelinpelin. Hän voitti Ranskan avointen nelinpelin toistamiseen vuonna 1990, jolloin hänen parinaan oli Sergio Casal. Sánchez ja Casal pelasivat myös vuoden 1987 Wimbledonin nelinpelin loppuottelussa, jossa he hävisivät Ken Flachille ja Robert Segusolle, ja voittivat hopeaa Soulin olympialaisten nelinpelissä vuonna 1988, jossa siinäkin voiton ottivat yhdysvaltalaiset Flach ja Seguso.   

Sánchez on voittanut myös kaksi sekanelinpelin Grand Slam -mestaruutta, Ranskan avoimet vuonna 1987 Pam Shriverin parina ja Yhdysvaltain avoimet Martina Navrátilován parina samana vuonna.

Sánchez oli nelinpelin maailmanlistan ykkönen vuonna 1989.

Sánchez oli tärkeä osa Espanjan Davis Cup -joukkuetta 1980-luvun puolesta välistä 1990-luvun puoleen väliin. Hänen ottelutilastonsa Davis Cupissa on 32 voittoa ja 23 tappiota. Sánchez edusti Espanjaa myös maan voittaessa Hopman Cupin vuonna 1990 (Sánchez pelasi sisarensa Arantxa Sánchez Vicarion kanssa) ja World Team Cupin vuonna 1992. 

Myös hänen sisaruksensa, sisko Arantxa Sánchez Vicario ja veli Javier Sánchez, olivat menestyneitä tennispelaajia. Vuonna 1987 Emilio ja Javier kohtasivat Madridissa pelatun kaksinpeliturnauksen finaalissa, mikä oli kautta aikain ensimmäinen kerta, kun veljekset ovat kohdanneet toisensa ammattilaisturnauksen loppuottelussa. Emilio voitti ottelun luvuin 6–3, 3–6, 6–2. He kohtasivat toisensa ammattilaisotteluissa yhteensä 12 kertaa, joista Emilio voitti kymmenen. 

Sánchez lopetti ammattilaisuransa vuonna 1997.

## Lähteet
* 
* 

## Aiheesta muualla
Salama (täsmennyssivu)

**Salama** tarkoittaa seuraavia asioita:

* salama, ukkoseen liittyvä jännite-eron purkaus
* salama, valokuvauksessa lisävaloa tuottava laite tai laitteen osa
* Salama (albumi), Maj Karman albumi vuodelta 2009
* Salama, DC Comicsin sarjakuvahahmoja:
** Salama (Barry Allen)
** Salama (Wally West)
** Poika Salama
** Musta Salama
* Musta Salama, Marvel-kustantamon sarjakuvahahmo
* Salama-sarja, Gummeruksen vuosina 1953–1973 julkaisema salapoliisikirjallisuuteen ja jännityskirjallisuuteen keskittynyt kirjasarja
* Operaatio Salama, Kroatian sodan operaatio
* Salama, vuoristorata Linnanmäen huvipuistossa Helsingissä. 
* Henkivakuutusyhtiö Salama, suomalainen vakuutusyhtiö
* S/S Salama, Suomessa aikoinaan liikennöineitä höyrylaivoja:
** S/S Salama (siipiratasalus), Porin ja Reposaaren välillä liikennöinyt siipiratasalus
** S/S Salama (höyrykuunari), pääasiassa Saimaalla liikennöinyt höyrykuunari
* Saran Salama, suomenhevonen
* Salama, Anssi Mänttärin ohjaama elokuva vuodelta 1986
* Salama, etunimi
* Salama McQueen, Disneyn Autot-elokuvan hahmo

## Henkilöt
* Salama Kasdaoui (s. 1984), tunisialainen jalkapalloilija
* Salama, oik. *[[Sy Kadiatou Sow]]* (s. 1955), malilainen poliitikko ja ministeri
* Umm Salama (580 tai 596 – n. 680), yksi profeetta Muhammadin puolisoista
* Salama, seuraavien henkilöiden sukunimi:
** Abuna Abba Salama (1818–1864), Etiopian ortodoksisen kirkon abuna eli johtaja.
** Annukka Salama (s. 1980), suomalainen nuortenkirjailija
** Aune Salama (1908–1999), suomalainen kansanedustaja
** Hannu Salama (s. 1936), suomalainen kirjailija
** Ismo Salama, suomalainen säveltäjä ja sovittaja
** Markku Salama (s. 1948), suomalainen jalkapalloilija.
Fernando Hierro

**Fernando Ruiz Hierro** (s. 23. maaliskuuta 1968) on espanjalainen jalkapallovalmentaja ja entinen keskuspuolustaja. Hierro pelasi Espanjan maajoukkueessa ja Real Madridissa, ja toimi myös molempien kapteenina. Uransa huipulla Hierron taito yhdistää varma puolustuspeli ja syöttötyöskentely teki hänestä yhden maailman arvostetuimmista pelaajista.

## Peliura
Hierro aloitti ammattilaisuransa Real Valladolidissa kaudella 1987–1988. Ennen kautta 1989–1990 hän siirtyi Real Madridiin, jossa voitti neljäntoista kauden aikana Espanjan pääsarjamestaruuden viidesti (1990, 1995, 1997, 2001, 2003) ja Mestarien liigan kolmesti (1998, 2000, 2002). Kauden 2002–2003 päätteeksi seura jätti uusimatta Hierron sopimuksen. Pelattuaan yhden kauden qatarilaisessa Al-Rayyanissa, Hierro palasi Eurooppaan kaudeksi 2004–2005 yksivuotisella sopimuksella Englannin Valioliigan Bolton Wanderersin kanssa. Ammattilaisuransa viimeisen ottelun hän pelasi 15. toukokuuta 2005.

Espanjan maajoukkueessa Hierro pelasi 89 ottelua ja teki 29 maalia. Hän otti osaa vuosien 1990, 1994, 1998 ja 2002 MM- sekä vuosien 1996 ja 2000 EM-kilpailuihin. Vetäytyessään maajoukkuetehtävistä vuonna 2002 hän piti hallussaan kenttäpelaajien otteluennätystä sekä maaliennätystä. Raúl korvasi hänet sekä Real Madridin ja maajoukkueen kapteenina että ennätyksien haltijana.

## Peliuran jälkeen
Hierro nimitettiin Espanjan kuninkaallisen jalkapalloliiton urheilutoimenjohtajaksi syyskuussa 2007.

Heinäkuussa 2011 Hierro siirtyi nelivuotisella sopimuksella Málagan toimitusjohtaja. Hän jätti tehtävänsä jo toukokuussa 2012, koska "hänestä tuntui siltä", ettei työ ole enää mielekästä.

10. heinäkuuta 2014 Hierro teki paluun Real Madridiin, kun hänestä tuli Carlo Ancelottin apuvalmentaja yksivuotisella sopimuksella. Hän korvasi tehtävässä Zinédine Zidanen, joka siirtyi Real Madrid Castillan päävalmentajaksi. Kesäkuussa 2016 Hierron valmennusura jatkui Segunda Divisiónissa pelaavan Real Oviedon päävalmentajana. Hän teki seuran kanssa 1+1-vuotisen sopimuksen.

Hierro nimitettiin Espanjan jalkapallomaajoukkueen päävalmentajaksi kesäkuussa 2018 vain kaksi päivää ennen joukkueen ensimmäistä ottelua MM-kisoissa. Espanjan putosi kisoissa jo ensimmäisellä pudotuspelikierroksella Venäjälle ja Espanjan jalkapalloliitto tiedotti tästä noin viikkoa myöhemmin, ettei Hierro jatka päävalmentajana kisojen jälkeen.

## Lähteet

## Aiheesta muualla
*
Aleksei II

**Aleksei II**, maalliselta nimeltään **Aleksei Mihailovitš Ridiger**, alun perin *von Rüdiger* () (23. helmikuuta 1929 Tallinna, Viro – 5. joulukuuta 2008 Peredelkino, Venäjä) oli Moskovan ja koko Venäjän patriarkka. Aleksei II johti Venäjän ortodoksisen kirkon sosiaalisen ja poliittisen vaikutusvallan uudelleenrakentamista Neuvostoliiton kaatumisen jälkeisenä aikana.

Aleksein isä oli baltiansaksalaista sukua oleva lakia opiskellut pappi Mihail Aleksandrovitš von Rüdiger (Pietari 1902–1964) ja äitinsä Jelena Josifovna Pisareva (1902–1959). Aleksein isän suku oli kääntynyt 1700-luvulla ortodoksiksi, ja isä vihittiin papiksi 1942 Viron saksalaismiehityksen aikana.

Aleksei lähti 1947 opiskelemaan Leningradin hengelliseen seminaariin ja akatemiaan, missä hän valmistui teologian kandidaatiksi 1950. Hänet vihittiin syyskuussa 1961 Tallinnan piispaksi. Marraskuussa 1961 hänestä tuli kirkon ulkomaanosaston varajohtaja. Kesäkuussa 1964 hänet nimitettiin arkkipiispaksi ja joulukuussa Moskovan patriarkaatin kansliapäälliköksi sekä pyhän synodin jäseneksi.

Helmikuussa 1968 Alekseista tuli metropoliitta ja kesäkuussa hänen valvontaansa kuului jo aikaisemman Tallinnan hiippakunnan lisäksi myös Leningradin ja Novgorodin hiippakunnat. Patriarkka Pimenin kuoltua kirkolliskokous valitsi toukokuussa 1990 Aleksein Moskovan ja koko Venäjän patriarkaksi.

Hänen huomattavimpia diplomaattisia saavutuksiaan oli Venäjän ortodoksisen ulkomaankirkon kanssa neuvoteltu onnistunut yhtymissopimus.

Uskonnonvapauden toteutumista entisissä kommunistisissa maissa seuraava brittiläinen Keston Institute on esittänyt, että KGB olisi tukenut Aleksei II:n uraa tämän ollessa nuori pappi Tallinnassa. Venäjän ortodoksisen kirkon edustajat ovat jyrkästi kieltäneet väitteet.

Aleksei II otti usein vahvasti kantaa ei-kirkollisiin kysymyksiin, muun muassa vastustamalla Martti Ahtisaaren Nobel-ehdokkuutta. Sitä vastoin hänet tunnettiin Vladimir Putinin uskollisena tukijana.

## Lähteet

## Aiheesta muualla
Arantxa Sánchez Vicario

**Arantxa Sánchez Vicario** (s. 18. joulukuuta 1971 Barcelona) on espanjalainen (katalaani) tennispelaaja. Hän on voittanut ammattilaisurallaan neljä Grand Slam -turnausta kaksinpelissä ja kuusi nelinpelissä.

## Ura

Sánchez Vicario aloitti tenniksen peluun jo neljävuotiaana seuraten näin vanhempien veljiensä Emilio Sánchezin ja Javier Sánchezin esimerkkiä. Hän murtautui tennismaailman tietoisuuteen vuonna 1989 voitettuaan 17-vuotiaana maailmanlistan ykkösnaisen Steffi Grafin Ranskan avointen loppuottelussa. Hänestä tuli näin kautta aikain nuorin Ranskan avointen kaksinpelin voittanut pelaaja (16-vuotias Monica Seles rikkoi ennätyksen seuraavana vuonna).

Sánchez Vicarion suurin menestysvuosi oli vuosi 1994, jolloin hän voitti sekä Ranskan avointen että Yhdysvaltain avointen kaksinpelin mestaruuden. Hän voitti vuoden aikana yhteensä kahdeksan kaksinpeliturnausta. Hän otti neljännen ja viimeisen Grand Slam -voittonsa kaksinpelissä Ranskan avoimissa vuonna 1998. Hän on pelannut kaikkien neljän Grand Slam -turnauksen loppuottelussa vähintään kahdesti. 

Sánchez Vicario nousi naisten kaksinpelin maailmanlistan kärkeen vuonna 1995 ja piti sijaa hallussaan kaksitoista viikkoa. Hän oli ensimmäinen nainen sitten Martina Navrátilován, joka on pitänyt samanaikaisesti hallussaan ykkösijaa sekä kaksinpelin että nelinpelin maailmanlistalla. 

Sánchez Vicario voitti urallaan kuusi Grand Slam -turnausta nelinpelissä, kolmesti Australian avoimet (1992 parinaan Helena Suková, 1995 parinaan Jana Novotná ja 1996 parinaan Chanda Rubin), kahdesti Yhdysvaltain avoimet (1993 parinaan Helena Suková ja 1994 parinaan Jana Novotná) ja kerran Wimbledonin (1995 parinaan Jana Novotná). Hän voitti myös neljä Grand Slam -turnausta sekanelinpelissä.

Vuonna 1991 Sánchez Vicario auttoi maansa sen kautta aikain ensimmäiseen Fed Cupin, naistenniksen arvostetuimman joukkuekilpailun voittoon. Hän oli voittamassa Espanjan joukkueessa myös neljää muuta Fed Cupin voittoa, vuosina 1993, 1994, 1995 ja 1998.   

Sánchez Vicario toi Espanjalla Hopman Cupin voiton vuonna 1990 veljensä Emilio Sánchezin kanssa ja vuonna 2002 Tommy Robredon kanssa. Hän on myös osallistunut viisiin olympiakisoihin, joissa hän on tuonut maalleen neljä mitalia (pronssia Barcelonan olympialaisten kaksinpelissä 1992, hopeaa Barcelonan nelinpelissä parinaan Conchita Martínez, hopeaa Atlantan olympialaisten kaksinpelissä 1996 ja pronssia Atlantan nelinpelissä parinaan Conchita Martínez). 

Sánchez Vicario on voittanut yhteensä 29 WTA-tason turnausta kaksinpelissä ja 67 nelinpelissä. Hän meni naimisiin vuonna 2002 ja ilmoitti lopettavansa uransa pian sen jälkeen. Hän on pelannut muutamissa turnauksissa kuitenkin vielä ammattilaisuransa päättymisen jälkeenkin, vuonna 2004  hän pelasi esimerkiksi Ateenan olympialaisissa ja otti samana vuonna Palermossa viimeisimmän turnausvoittonsa parinaan Anabel Medina Garrigues. 

Hän on International Tennis Federationin maailmanmestari vuodelta 1994.
  
## Grand Slam -finaalit kaksinpelissä
### Neljä voittoa

### Kahdeksan finaalitappiota

## Aiheesta muualla

*
Fernando Morientes

**Fernando Morientes Sánchez** (s. 5. huhtikuuta 1976 Cáceres, Cáceresin maakunta, Espanja) on espanjalainen entinen jalkapalloilija, joka pelasi hyökkääjänä. Hän saavutti menestystä erityisesti Real Madridissa, jota hän edusti vuosina 1997–2005, ja kuului Espanjan maajoukkueen kokoonpanoon kolmissa arvokilpailuissa.

## Seurajoukkueura

Morientes aloitti ammattilaisuransa Albacetessä vuonna 1993 ja siirtyi Real Zaragozaan kaksi vuotta myöhemmin. Kesällä 1997 hän liittyi Real Madridin miehistöön, jossa vietti seuraavat kahdeksan vuotta lukuun ottamatta vuoden lainaa Monacossa kaudella 2003–2004. Real Madridissa Morientes voitti muun muassa Espanjan-mestaruuden kahdesti ja Mestarien liigan kolmesti.

Tammikuussa 2005 Morientes siirtyi Liverpooliin 6,3 miljoonalla punnalla, ja teki ensiesiintymisensä joukkueen paidassa Manchester Unitedia vastaan. Ensimmäinen maali uudessa seurassa syntyi 1. helmikuuta 2005 Charltonia vastaan. Liverpoolin Mestarien liiga -voitossa hän ei kuitenkaan ollut mukana, sillä hän oli jo aiemmin samalla kaudella pelannut Mestarien liigaa Real Madridin paidassa. Toukokuussa 2006 Morientes palasi kotimaahansa, Valencian riveihin, ja heinäkuussa 2009 matka jatkui ranskalaisseura Marseilleen. Hän päätti uransa elokuussa 2010.

## Maajoukkueura

Morientes pelasi Espanjan maajoukkueessa vuosina 1998–2007. Ensimmäisessä ottelussaan Ruotsia vastaan hän teki kaksi maalia ensimmäisen viiden minuutin aikana. Hän otti osaa vuosien 1998 ja 2002 MM- ja vuoden 2004 EM-kilpailuihin.

## Saavutukset

* Primera División: 2001, 2003
* Copa del Rey: 2008
* Supercopa de España: 1997, 2001
* FA Cup: 2006
* Mestarien liiga: 1998, 2000, 2002
**Mestarien liigan maalikuninkuus: 2004 (9 maalia)
* Intercontinental Cup: 1998, 2002
* UEFA Super Cup: 2002, 2005

## Lähteet

## Aiheesta muualla

* Fernando Morientes Football Database -sivustolla 
* Fernando Morientesin tilastot Primera Divisiónissa 
* Fernando Morientesin tilastot Espanjan maajoukkueessa
Aitoon kirkastusjuhlat

**Aitoon kirkastusjuhlat** on rockfestivaali, jota vietetään Aitoon kylässä entisessä Luopioisten kunnassa Pälkäneellä Pirkanmaalla. Juhla on paikallisen Aitoon VPK:n vuosijuhla, ja sitä vietettiin ensimmäisen kerran vuonna 1882. Nimi *kirkastusjuhla* tulee siitä, että juhlaa vietettiin alun perin aina kirkastussunnuntaina, joka on Luopioisten kirkkopyhä. Nykyisin juhlaa vietetään yleensä heinäkuun toisena viikonloppuna, koska vielä silloin yöt ovat valoisia.

Aitoon kirkastusjuhlien yleisöennätys on vuodelta 2005, jolloin festivaaleilla vieraili 15 000 kävijää. Tapahtuman suurimpia yksittäisiä esiintymisiä ovat olleet The Renegades vuonna 1965, Dingo vuonna 1985 ja Cheek vuonna 2014.

## Katso myös
* Aitoon Honkala

## Lähteet

## Aiheesta muualla
* Aitoon kirkastusjuhlien verkkosivu